Al was daar op die erf net dorstige dennebome en ’n baie ou huis in ’n nabootsing van die Tudor-styl – geen inrit of tuin nie – het Helen en Roy Cannon 22 jaar gelede hul hart op dié eiendom verloor. “Ons was verlief op die hoë kranse waar ’n ongerepte oewer-woud die Palmietrivier wat deur die erf loop, omraam. Verder was dit maar ’n deurmekaarspul. Ons het van soveel van die dennebome as wat ons kon bekostig, ontslae geraak. Daarna het ons ’n stootskraper gehuur om ’n nuwe inrit te maak en die tuin se vlakke gelykgemaak,” vertel Helen.
Toe Helen hier in Westville begin tuinmaak het, het sy baie eksotiese plante gekweek. “Ses jaar later het die inheemse gogga my gebyt en het ’n nuwe wêreld vir my oopgegaan. Ons het die meeste van die dennebome wat nog op die erf was, geringeleer (’n strook bas om die stamme verwyder) om ook van hulle ontslae te raak.
“’n Paar het ons wel behou sodat die geelbekwoue, wolnekooievaars en kroonarende steeds daarin kon nesmaak. Hulle hou van hoë bome. Tussen die denne het ons inheemse bome geplant en op die woudvloer spoorsalies. Die onderbos van inheemse bome is ’n reusesukses en wemel van voëls. Ons het reeds 133 voëlspesies in die tuin getel – en dít in die hart van ’n voorstad.”
Hoewel sy deesdae hoofsaaklik inheems tuinmaak, sal sy nooit van haar groot versameling eksotiese plante afstand doen nie. “’n Vriend wat plante versamel het baie van hulle vir my gegee. Ek voel ek moet iets van alles in my tuin hê, maar het nie altyd genoeg plek vir al die plante wat my hart begeer nie.
“Vir my is tuinmaak soos ’n kunsvorm, ’n wonderlike palet van teksture en kleure om mee te werk. My ma het ’n pragtige plaastuin in Harare, Zimbabwe, gehad – dis waar my liefde vir tuinmaak vandaan kom. Dis vir my baie ontspannend en goeie oefening. Gelukkig verg my tuin deesdae heelwat minder werk as vroeër; alles is gevestig, die onkruid is minder en die inheemse woud sorg vir homself.”
’n Verskeidenheid orgideë wat ek oral in die tuin aan bome vasmaak. Dit blom met baie min moeite vir maande aaneen.
Spoorsalies (Plectranthus) wat ná die eerste reën weer nuwe lewe kry en vir kleur in die skaduwee sorg..
As jy ’n nuwe tuin begin, ry deur jou woonbuurt en kyk wat werk in ander tuine. Kies plante wat in jou omgewing aard. Ek het al baie geld gemors deur plante te koop wat van kouer dele ingebring is.
Deel plante met vriende en moenie skaam wees om ’n steggie te vra as jy iets moois sien nie. Ek sou nooit dié verskeidenheid plante gehad het as dit nie vir die vrygewigheid van ander tuiniers was nie.
Onewe getalle gee my tuin ’n meer informele voorkoms en jy sien die plante as groep dadelik raak. In ’n formele tuin sal ek gelyke getalle bymekaar plant vir simmetrie.